Η **Γιούλιμαρ Ρόχας** (*Yulimar Rojas*, γεννήθηκε 21 Οκτωβρίου 1995) είναι Βενεζουελάνη αθλήτρια του στίβου, που εξειδικεύεται στο άλμα εις τριπλούν. Κατέκτησε το χρυσό μετάλλιο στο αγώνισμα στους Ολυμπιακούς Αγώνες του Τόκιο με άλμα στα 15,67 μέτρα, το οποίο ήταν παγκόσμιο ρεκόρ, και είναι κάτοχος του παγκόσμιου ρεκόρ κλειστού στίβου από το Μάρτιο του 2022 με άλμα στα 15,74 μ.

Βιογραφία
---------

Γεννήθηκε στο Καράκας και μεγάλωσε με τα πέντε αδέρφια της στην επαρχία Ανζοατέγκι, στα περίχωρα του παραλιακού Πουέρτο Λα Κρουζ, σε ένα από τα πολλά παραπήγματα της φτωχογειτονιάς, Ποθουέλος. Εκεί, είχε βρει δουλειά ο πατριός της, παλιός επαγγελματίας πυγμάχος. Ο πατέρας της είχε εγκαταλείψει την οικογένειά της και είχε φύγει στην Αμερική. Δεν ήταν καλή μαθήτρια και το πρώτο άθλημα που την τράβηξε ήταν το βόλεϊ. Ο πατριός της την παρότρυνε να ασχοληθεί με το στίβο. Το άλμα εις ύψος ήταν το κύριο αγώνισμά της στην αρχή και είχε πολλές διακρίσεις στις μικρές ηλικίες, ενώ το 2013 πέτυχε και ρεκόρ νεανίδων Νότιας Αμερικής, περνώντας επιτυχώς πάνω από το 1,87 μέτρα. Ασχολήθηκε και με το άλμα εις ύψος, αλλά το 2014 δοκίμασε στο τριπλούν, για να μείνει στη συνέχεια σε αυτό και να γράψει ιστορία. Στο άλμα εις ύψος είχε κερδίσει επίσης τους Νοτιοαμερικανικούς Αγώνες 2014.

### Καριέρα

Έχοντας κερδίσει το Παγκόσμιο Πρωτάθλημα Κλειστού Στίβου του 2016 με 14,41 μ, ήταν ένα από τα φαβορί στους Ολυμπιακούς Αγώνες 2016. Εκεί, τελικά, κατέκτησε το ασημένιο μετάλλιο με επίδοση 14,98 μέτρων, πίσω από την Κολομβιανή Κατερίν Ιμπάργκουεν. Είναι αθλήτρια της Μπαρτσελόνα από τον Νοέμβριο του 2016 και βρίσκεται στην Ισπανία από το 2015. Εκεί, στην Γκουανταλαχάρα, γυμνάζεται με τον Κουβανό Ολυμπιονίκη του μήκους, Ιβάν Πεδρόσο.

Το 2017, στο Παγκόσμιο Πρωτάθλημα Στίβου 2017 κέρδισε αυτή τη φορά την Ιμπάργκουεν, με επίδοση 14,91 μ. Το 2018 κατέκτησε για δεύτερη φορά τον τίτλο στο Παγκόσμιο Πρωτάθλημα Κλειστού Στίβου 2018.

Στις 7 Σεπτεμβρίου 2019, ένα μήνα πριν το Παγκόσμιο Πρωτάθλημα Στίβου 2019, η Ρόχας, σε ένα Ιβηροαμερικανικό μίτινγκ έκανε το δεύτερο καλύτερο άλμα στην ιστορία του τριπλούν γυναικών, που μετρήθηκε 15,41 μέτρα, πίσω από το 15,50 της Ινέσα Κράβετς. Στο Παγκόσμιο, κέρδισε υπερασπίζοντας τον τίτλο της από το 2017, παίρνοντας το χρυσό μετάλλιο με μεγάλη διαφορά από την δεύτερη, με άλμα στα 15,37 μέτρα.

Το 2020 στο τελικό μίτινγκ του World Athletics Indoor Tour, κατέρριψε το παγκόσμιο ρεκόρ κλειστού στίβου που είχε στην κατοχή της η Τατιάνα Λεμπέντεβα, βελτιώνοντας το κατά 7 εκατοστά, βελτιώνοντας επίσης και το ατομικό της ρεκόρ κατά δύο εκατοστά (15,43 μ.). Στις 20 Μαρτίου 2022 στο Βελιγράδι με άλμα στα 15,74 μέτρα κατέρριψε το παγκόσμιο ρεκόρ στο Παγκόσμιο Πρωτάθλημα Κλειστού Στίβου κατακτώντας και τον τρίτο τίτλο της στη διοργάνωση.

Στις 8 Ιουνίου 2022 σε συνάντηση στίβου στην Γκουανταλαχάρα της Ισπανίας πήδηξε 6,93 μέτρα στο μήκος καταρρίπτοντας το εθνικό ρεκόρ της χώρας της που κατείχε η ίδια. Στο Παγκόσμιο Πρωτάθλημα Στίβου της ίδιας χρονιάς, στο Γιουτζίν των Ηνωμένων Πολιτειών, κέρδισε το τρίτο χρυσό μετάλλιο σε αντίστοιχη διοργάνωση με επίδοση 15,47 μέτρα, την πέμπτη καλύτερη όλων των εποχών. Η κατάκτηση ενός ακόμα χρυσού μεταλλίου στο Παγκόσμιο Πρωτάθλημα του 2023 την ανέδειξε ως αθλήτρια της χρονιάς στα αγωνίσματα γηπέδου της World Athletics για τη χρονιά.

Ατομικά ρεκόρ
-------------

* Άλμα εις ύψος – 1,87 μ. (2014)
* Άλμα εις μήκος – 6,93 μ. (2022)
* Άλμα εις τριπλούν – 15,74 μ. (2022, κλειστός στίβος)

Παραπομπές
----------

1. ↑  «World Records: Women Outdoor». Ανακτήθηκε στις 26 Απριλίου 2022.
2. ↑  «INTERNATIONAL OLYMPIC COMMITTEE : Yulimar Rojas lays down her new focus: "I was born to jump 16 meters"». Ανακτήθηκε στις 8 Ιουνίου 2022. [*νεκρός σύνδεσμος*]
3. ↑  «Παγκόσμιο ρεκόρ και χρυσό μετάλλιο για τη Ρόχας». Ανακτήθηκε στις 26 Απριλίου 2022.
4. 1 2  «Από την τσίγκινη παράγκα στο βάθρο: Η Γιούλιμαρ Ρόχας αλλάζει την ιστορία του τριπλούν». Ανακτήθηκε στις 5 Ιουνίου 2022.
5. ↑  «Abanderada delegación venezolana para Veracruz (+ Fotos) | YVKE Mundial». *www.radiomundial.com.ve*. Αρχειοθετήθηκε από το πρωτότυπο στις 21 Ιουνίου 2015. Ανακτήθηκε στις 10 Φεβρουαρίου 2019.
6. ↑  «INTERNATIONAL OLYMPIC COMMITTEE : RIO 2016 ATHLETICS TRIPLE JUMP WOMEN RESULTS». Ανακτήθηκε στις 5 Ιουνίου 2022.
7. ↑  «IAAF World Championships London 2017: Triple Jump women». Ανακτήθηκε στις 5 Ιουνίου 2022.
8. ↑  «Rojas leaps 15.41m in Andujar, second farthest triple jump of all time». Ανακτήθηκε στις 8 Ιουνίου 2022.
9. ↑  «IAAF World Athletics Championships, DOHA 2019: Triple Jump women». Ανακτήθηκε στις 5 Ιουνίου 2022.
10. ↑  «Rojas breaks world indoor triple jump record in Madrid with 15.43m». Ανακτήθηκε στις 8 Ιουνίου 2022.
11. ↑  «Rojas wins third world indoor triple jump title with outright world record of 15.74m in Belgrade». Ανακτήθηκε στις 5 Ιουνίου 2022.
12. ↑  «Εκπληκτικό παγκόσμιο ρεκόρ από την Ρόχας στο τριπλούν- Προσγειώθηκε στα 15,74 μ». Ανακτήθηκε στις 5 Ιουνίου 2022.
13. ↑  «Yulimar Rojas qualified for the World Championship in Long Jump». Ανακτήθηκε στις 8 Ιουνίου 2022.
14. ↑  «Rojas rockets to record third world triple jump title in Oregon». Αρχειοθετήθηκε από το πρωτότυπο στις 9 Αυγούστου 2022. Ανακτήθηκε στις 9 Αυγούστου 2022.
15. ↑  «Six stars named World Athletes of the Year in Monaco». Ανακτήθηκε στις 21 Δεκεμβρίου 2023.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Γιούλιμαρ Ρόχας** |

* Η Γιούλιμαρ Ρόχας στην World Athletics

| Βραβεία |
| --- |
| ΠροκάτοχοςΝτιλάιλα Μουχάμεντ | **Αθλήτρια της χρονιάς της IAAF**2020 | ΔιάδοχοςΕλέιν Τόμσον |
|